
שינויים בתקציב לשנת 2011

בקשות רביזיה על שינויים בתקציב לשנת 2011

היו"ר משה גפני:


אני מחדש את ישיבת ועדת הכספים. על סדר היום שינויים בתקציב לשנת 2011.

פניות מספר 253 ו-249 –

בישיבה הקודמת ביקשנו לקבל פירוט. אם אפשר, אני מבקש לעבור סעיף-סעיף ולהסביר לנו במה מדובר.

אורי גבע:

הפנייה נועדה להעביר למשרד ראש הממשלה סך של כ-4.5 מיליון שקלים וסך של 439 מיליון שקלים בהרשאה להתחייב בנושאים הבאים:


הנושא הראשון הוא יישום החלטת הממשלה בנושא העצמת תשתיות מורשת לאומית. אנחנו מתגברים את המשרד בסך של 5 מיליון ו-600 אלף שקלים שמגיעים מהמשרד להגנת הסביבה, המשרד לשירותי דת, מהמשרד לפיתוח הנגב והגליל וממשרד המדע. כל זה בהתאם להחלטת הממשלה.


הנושא השני הוא יישום החלטת הממשלה בנושא שדרוג תשתיות ועידוד ביקורים ברחבת הכותל המערבי.

היו"ר משה גפני:


לא כמו בהעברה רגילה, אני מבקש ממך לעבור סעיף-סעיף.

פניה קירשנבאום:

למה לא מפרקים את ההעברות לסעיפים? למה הכול צריך להיות ביחד?

היו"ר משה גפני:


רגע. קודם כל שנבין על מה אנחנו מדברים ונראה מה עושים עם זה. תגבור תקציב משרד ראש הממשלה בסך של 5 מיליון ו-600 אלף שקלים להעצמת תשתיות מורשת לאומית. מה זה?

אורי גבע:

החלטת הממשלה.

היו"ר משה גפני:


עזוב את הממשלה. הממשלה לא מעניינת אותנו. מה זה מורשת לאומית?

אורי גבע:

נבחר סט של אתרים ברחבי הארץ. 

דרורית שטינמץ:

נמצא כאן מנהל התוכנית במשרד ראש הממשלה.

היו"ר משה גפני:


מצוין. לשם כך אנחנו מקיימים את הדיון.

ראובן פינסקי:


שמי ראובן פינסקי, אני מנהל אגף מורשת במשרד ראש הממשלה, מנהל את התוכנית לשמה הובאה הפנייה התקציבית. ממשלת ישראל החליטה בשנה שעברה לעסוק בכל הנושא של העצמת המורשת הלאומית הן בהיבטים של המורשת המוחשית, האתרים, ארכיאולוגיה, ראשית הציונות, שימור מוזיאונים, והן בהיבט של המורשת הבלתי מורשית – ארכיונים, אוספים וכולי. 


בהחלטת הממשלה הוקצו לדבר הזה 399 מיליון שקלים מתקציב הממשלה ונדרש משרד ראש הממשלה לגייס 200 מיליון שקלים נוספים מצ'ינג מרשויות ומתורמים. 


בראש התכנית הזאת עומדת ועדת שרים בראשות ראש הממשלה וועדת היגוי בין משרדית שנציגי כל המשרדים המממנים יושבים בוועדת ההיגוי הזאת. הוועדה התכנסה כבר שלוש פעמים ואושרו פרויקטים בסך של 137 מיליון שקלים.


בתוך החלטת הממשלה יש שיטה של גיוס המשאבים וזאת העברה בין גגות של המשרדים.


זאת הבקשה שמגיעה לכאן היום והיא בסך 5 מיליון שקלים.

היו"ר  משה גפני:


מה זה ה-5.6 מיליון שקלים?

אורי גבע:

החלטת הממשלה מציינת בכמה כל משרד משתתף.

היו"ר משה גפני:


עזוב את הממשלה. תסביר לנו. אנחנו לא ממשלה, אנחנו ועדת כספים, תגיד לנו מקצועית מה זה הכסף הזה. הוא אמר שיש תוכנית כוללת של 137 שקלים.

ראובן פינסקי:

אלה המיזמים שכבר אושרו בוועדות השונות.

היו"ר משה גפני:


לא אושרו כספים בוועדות השונות בגלל שהכספים מאושרים רק בוועדת הכספים.

ראובן פינסקי:

אושרו הפרויקטים. לא הכספים.

היו"ר משה גפני:


הפרויקטים, כן. יכול להיות. הוועדות השונות, אתה מתכוון לממשלה עליה אנחנו לא מדברים.

ראובן פינסקי:

הממשלה וועדת ההיגוי. נכון.

היו"ר משה גפני:


עליה אנחנו לא מדברים היום. אנחנו רוצים לדעת מקצועית מה זה ה-5 מיליון. למה 5,6 מיליון ולא 10 מיליון?

אורי גבע:

מתווה התוכנית קובע יישום תקציבי לאורך שנים כאשר בכל שנה כל אחד ממשרדי הממשלה משתתף בחלקו. המשרדים הבאים – משרד להגנת הסביבה, שירותי דת, פיתוח הנגב והגליל ומשרד המדע – מעבירים את חלקם בשנה זו.

היו"ר משה גפני:


זה ה-5 מיליון.

אורי גבע:

זה ה-5 מיליון ו-600 אלף שקלים.

היו"ר משה גפני:


שזה הולך לתוכניות עליהן דבר מר פינסקי קודם.

פניה קירשנבאום:

אני רואה שגם המשרד לביטחון פנים מעביר לשם כסף.

אורי גבע:

לא. זה להחלטה אחרת. נגיע לזה בהמשך.

היו"ר משה גפני:


אני הולך סעיף-סעיף. אני דן על הפנייה הזאת, על כולה. אגב, אני מתכוון לעשות את זה בהמשך, להוציא פנייה שהיא קצת משמעותית מבחינת הסיבוך שלה וריבוי הסעיפים ולדון על זה בנפרד.


הנושא השני הוא תגבור תקציב משרד ראש הממשלה בסך של מיליון ועוד 85 מיליון שקלים בהרשאה להתחייב, אני מדלג על "בהתאם להחלטת הממשלה", בנושא שדרוג תשתיות ועידוד ביקורים ברחבת הכותל המערבי. מה זה?

מיכל פרנק:

מיכל פרנקו, ראש אגף תיאום ובקרה במשרד ראש הממשלה. הבקשה כאן היא להרשאה להתחייב לחמש השנים הבאות בסך הכול על 85 מיליון שקלים לטובת תוכניות הפיתוח ברחבת הכותל המערבי וסביבותיה. 


הייתה תוכנית שהסתיימה. במשרד ראש הממשלה הייתה תכנית והתוכנית עצמה הושלמה מבחינה תקציבית בסוף 2010 ולמעשה אנחנו בתוכנית חומש.

היו"ר משה גפני:


מה התוכנית?

מיכל פרנק:

קודם כל, היא מאגמת תקציבים ממשרד התיירות, משרד הפנים, המשרד לביטחון פנים, כל המשרדים.

היו"ר משה גפני:


מה הולכים לעשות עם 85 מיליון שקלים ברחבת הכותל המערבי והאזור?

מיכל פרנק:

ראשית, המשך החפירות. הרבה מזה זה הסדרת תשתיות. אתמול התבשרנו – הייתה לנו ישיבת ועד המנהל בקרן למורשת הכותל – שבשנת 2010 המשטרה דיברה על עשרה מיליון מבקרים, שזאת קפיצה של בערך שני מיליון משנה קודמת, אז ביקרו שמונה מיליון מבקרים.

היו"ר משה גפני:


למה?

מיכל פרנק:

אנחנו חושבים שהרבה מאוד בזכות הגברת הפוטנציאל החינוכי והאטרקטיביות של האתר. ככל שמפתחים יותר ויש את שרשרת הדורות ומנהרות הכותל, יש כמובן גם את רכז דוידזון, עיר דוד – לא כולם קשורים לקרן – זה יוצר מצב שכאתר תיירותי המקום יותר אטרקטיבי. תיירותי, אני מתכוונת במובן הרחב. אם תראו, יש כאן תקציבים של משרד החינוך ומשרד הביטחון שהם בעצם עבור ביקורי חיילים וביקורי תלמידים. העבודה שנעשית מולם בהפיכת הביקור בכותל במובן הרחב שלו, לרבות המנהרות ושרשרת הדורות, מהווה תוכן חינוכי. אגב, בסעיף אחר מדובר גם על מבקרי תגלית. הרבה מאוד פרויקטים שאנחנו מכוונים אותם לכך שביקור בכותל היה אכן חוויה הכרחית ומכוננת בתהליך הזה. 

היו"ר משה גפני:


גם בתגלית.

מיכל פרנק:

גם בתגלית, אנחנו משתדלים. זאת לא חובה אבל זה יוצא כמעט תמיד. אני לא מכירה מישהו שלא היה שם. האמת היא שהיום הבעיה בכותל היא מה שנקרא צרות של עשירים. יש לנו מגבלת נפח בתוך המנהרות כי יש גבול לכמה אנשים אתה יכול להכניס. מתוך אותם נניח עשרה מיליון, לא את כולם אפשר לארח כי יש 24 שעות ביממה, לא כולל שבת כמובן, ויש לנו בעיה כזאת. חלק מהעניין הוא שאנחנו ממשיכים את תוכניות הפיתוח והחפירות כדי לייצר מסלולים אלטרנטיביים. זאת אומרת, להרחיב את האטרקציות, לחבר מסלולים, לייצר מסלולים שיאפשרו יותר תנועה. למשל, יש את בניין הליבה, יש את בית שטראוס שהוא בתוכנית כאן וזאת בכלל תחנת משטרה ועוד. ככל שיש יותר מבקרים והנפח גדל, זה מחייב כמובן הסדרה טובה יותר על מנת לעמוד בתנועה הזאת.

היו"ר משה גפני:


מה זה המיליון שקלים?

מיכל פרנק:
אלה העברות ספציפיות מהמשרדים למשרד ראש הממשלה לגבי שנת 2011.

פניה קירשנבאום:

אני רואה כאן שלוקחים מהמשרד לביטחון פנים, מהאמרכלות של משטרת ישראל. זה בתיאום עם המשרדים? הם יודעים על כך?

מיכל פרנק:

לחלוטין. אם יורשה לי לומר, זאת הייתה החלטת ממשלה על דעת ובתיאום עם כולם וכולם יודעים וכולם מסכימים. 

היו"ר משה גפני:


מה זה המיליון שקלים?

מיכל פרנק:

ה-85 מיליון חלקי חמש שנים. כל שנה זה בעצם באיגום משאבים מהמשרדים השונים. כל משרד, לפי חלקו כי זה גם לפי היכולת של המשרד לשאת בנטל וכדומה וזה נעשה במשא ומתן. יש סעיפים בחלוקה. חלקו של המשרד לביטחון פנים על מנת להעביר לנו את המזומנים עצמם השנה הוא מיליון שקלים. אגב, אני רק פותחת לכם סוגריים כי אולי זה יגיע אליהם בהקשרים אחרים, כאן אנחנו מדברים כמעט רק על כספים שמיועדים לפיתוח, למעט מה שאמרתי לכם לגבי ביקורי חיילים שזה סוג של תשלום עבור תרבות יום א' וביקורי תלמידים וכדומה. בשוטף יש סעיף תקציבי אחר שאנחנו מנהלים את הצרכים השוטפים של הניהול, של 14 מיליון, וזה בלי קשר.

היו"ר משה גפני:


בסדר. סעיף 3. 4 מיליון שקלים לפתיחת משפטו של אדולף אייכמן בנושא ציון חמישים שנים בנושא הזה.

אורי גבע:
הסכום הזה נועד כדי לעשות שלושה טקסים ברחבי העולם - אחד בארץ, אחד בגרמניה ואחד בארצות הברית – לציון חמישים שנים לפתיחת המשפט של אדולף אייכמן. הנושא מרוכז באמצעות לשכת השר פלד.

היו"ר משה גפני:


השר פלד דיבר אתי. הוא מופקד על התוכנית הזאת.

אורי גבע:

הסכום הוא  4 מיליון שקלים.

היו"ר משה גפני:


מה יהיה בארץ?

אורי גבע:

אני לא מכיר בדיוק איזה טקס הם יעשו, אבל יעשו טקס רציני.

היו"ר משה גפני:


מישהו יודע לענות?

פניה קירשנבאום:

אני הייתי מציעה לקחת את הכסף הזה ולחלק לניצולי השואה. כי אז התועלת הייתה הרבה יותר גדולה מכל הטקסים האלה ומכל מה שנעשה. בינתיים לניצולי השואה אין תקציב לשיניים, אין תקציב למשקפיים, אין שום דבר ואנחנו נעשה טקסים לאדולף אייכמן.

היו"ר משה גפני:


הסעיף הבא, 350 מיליון שקלים, פרויקט זכות מלידה ו-4 מיליון שקלים, תוכנית ניסיונית לשילוב נשים מאוכלוסיית המיעוטים במוסדות להשכלה גבוהה במקצועות מגובשים.

מיכל פרנק:

זכות מלידה, זה השם הפורמאלי. תגלית, למי שמכיר.

היו"ר משה גפני:


350 מיליון שקלים.

מיכל פרנק:

נכון. פרויקט תגלית, למעשה המדינה שותפה בו עם חברת תגלית, עם המייסדים הפילנתרופיים, והסוכנות היא חלק מסוים אבל לא גדול במיוחד. התוכנית מתנהלת מזה עשור. עד היום היא הביאה כבר כ-300 אלף צעירים יהודים מרחבי העולם לביקור מכונן בישראל. התוכנית מנוהלת ממשרד ראש הממשלה ועד היום בעצם ההסכם היה שמדינת ישראל משתתפת בעד שליש מהתקציב. זה ההסכם מבחינת מצ'ינג. 


התוכנית לשמחתנו הרבה הלכה והצליחה מאוד. היא צברה לעצמה, מעבר למוניטין, והפכה להיות חוויה מכוננת לכל צעיר יהודי וגילינו במחקרים כעבור עשור  שהייתה לזה השפעה מאוד מהותית -  אנחנו מקווים, בתוספת של הרבה פעילויות אחרות – על סדרה של פרמטרים. למשל, על נטייה גבוהה יותר להינשא בתוך הדת ולא להתבולל בנישואי תערובת, בוודאי הנטייה לשוב ולחזור לישראל, בוודאי הנטייה להיות מעורב בחיים היהודיים. זאת אומרת, גילינו אפקטיביות מרשימה מאוד. שוב אני אומר שיש גם תוכניות אחרות שבאות ומוסיפות על כך ובוודאי יש להן השפעה.


במסגרת הזאת, זה היה אחד מדגלי ראש הממשלה בתקציב האחרון,  הוחלט שאנחנו רוצים להציב לעצמנו יעד שאפתני. גילינו שהרבה פעמים ההשתתפות שלנו היא במידה מסוימת תקרת הזכוכית. זאת אומרת, אנחנו נותנים יותר משליש ובסך הכול יש היענות ויכולת גוברת לגייס תרומות. מצד שני, יש ציפייה לשיתוף עם הממשלה. בשנת גיל בתפוצות יש כמאה אלף צעירים, כל עוד אנחנו נצליח לשמור על המספר הזה והוא לא ילך ויישחק, ובעצם המטרה שלנו הייתה, וזאת התוכנית, להגיע עד 2013 לכ-50-51 אלף, להגיע בשנה לאחד מכל שניים שישתתף בתגלית. הציפייה שלנו היא שאם אנחנו נגיע לשלב קבוע של חמישים אלף צעירים בשנה, למעשה אנחנו מגיעים לפחות לאחד מכל שניים. ההנחה היא שחלקם האחר – הרי לא יכול להשתתף מי שהיה קודם – אלה שקשורים יותר כבר באו עם ההורים או עם המשפחה ויש תמיד לצערנו בוודאי עשרים-שלושים אחוזים שלא נצליח להגיע אליהם, אבל זאת כבר בחירה שלהם.

היו"ר משה גפני:


מה זה 4 מיליון שקלים לשילוב נשים באוכלוסיית המיעוטים? אם את לא יודעת, את לא צריכה להסביר.

אורי גבע:

אני לא מכיר את התוכנית הזאת.

היו"ר משה גפני:


אם אתה לא מכיר, איך תסביר? אני רוצה לדעת למשל אם דרוזיות נמצאות בעניין. אתה יודע לענות לי? זה נורא חשוב לי כי היום צירפו אותי לעדה הדרוזית. מגלי אמר שאני חלק מהעדה הדרוזית ולכן אני צריך לדעת.

דרורית שטינמץ:

אנחנו יכולים לברר ולענות לך.

היו"ר משה גפני:


לא מספיק לי לברר. אני רוצה לדעת. לשם כך עשיתי את ההעברה הזאת ואני רוצה לדעת פרטים מלאים על כל העברה.

פניה קירשנבאום:

בכל הסיפור הזה של תגלית וזכות מלידה, גם מסע בפנים?

מיכל פרנק:

במסע יש שני שותפים, רק אנחנו והסוכנות היהודית. אין פילנתרופים אחרים.

פניה קירשנבאום:

הסוכנות היהודית עדיין שותפה?

מיכל פרנק:

אנחנו לא מאפשרים להם להתפרק מהאחריות. אגב, הם רואים בזה פרויקט דגל, גם באסטרטגיה החדשה שלהם. אני חושבת שזה משהו בסביבות ה-90-100 מיליון שקלים בשנה, תקציב משרד ראש הממשלה, כנגד תקציב זהה מצד הסוכנות היהודית. השנה אנחנו נעבור את 10,000 המשתתפים. יש גידול מתמיד במספר המשתתפים.

פניה קירשנבאום:
אני רוצה לציין לך שבכל פרויקט מסע אין פרויקט יהודי לאוכלוסיות חרדיות מחוץ לארץ. 

היו"ר משה גפני:


אני יודע. לפני חודש הייתה אצלי תנועת עזרא.

דרורית שטינמץ:

3,000 משתתפים.

היו"ר משה גפני:


הם אומרים שלא. הם אומרים שלאחרונה לא.

פניה קירשנבאום:

צריך לבדוק את העניין הזה היטב.  זאת אוכלוסייה שמשום מה חושבים שהיא מחוברת ליהדות ולא צריך לדאוג להביא אותה לארץ. זה לא קשור לנושא הזה.

היו"ר משה גפני:


זה קשור.

פניה קירשנבאום:
אני אומרת לך שזה נושא שלא מטופל כראוי.

דרורית שטינמץ:

חברת הכנסת קירשנבאום, אני אשמח לנהל את הדיון. אני יודעת שמתוך 10,000 משתתפים כ-3,500 הם משתתפי ישיבות.

היו"ר משה גפני:


הם היו אצלי לפני חודש והם אמרו שבעבר זה היה והיום לא. היה אצלי מזכ"ל תנועת עזרא. תנועת עזרא היא לא תנועה שמזוהה אתי.

דרורית שטינמץ:

אני אבדוק את העניין אבל ככל שאני יודעת עזרא היא עדיין מה שהם קוראים מארגן גדול במיוחד.

היו"ר משה גפני:


הם אומרים שזה היה והופסק.

דרורית שטינמץ:

יכול להיות שהם רוצים יותר.

היו"ר משה גפני:


לא. 

דרורית שטינמץ:
שוב, אני לא יודעת ולכן אני עוסקת בהשערות. הייתה תקרית שיתכן שלזה הם מתכוונים. יש שני מארגני, מה שנקרא, מטריה שזה הדבר החדש. נדמה לי שזאת הייתה תנועת עזרא והחוויה הישראלית של הסוכנות שבעצם לקחו תת מארגנים. הם באו בשם אחרים ולכאורה הם היו צריכים  לקחת אחריות. אני לא רוצה להרחיב, אבל היה מקרה שגילינו של ממש מרמה קשה ובעקבות זה, לאחר בדיקה וחקירה, הגענו למסקנה שאנחנו מבטלים את תופעת המטריה כי אם המתווך באמצע הוא לא פקח אפקטיבי וזה רק מרחיק מאתנו את העובדה שאנחנו משלמים לתלמידים שגילינו שלא היו כאן, אז זה מאוד חמור.

היו"ר משה גפני:


כן, זה חמור. 

דרורית שטינמץ:

יתכן שזאת הכוונה.

היו"ר משה גפני:


לא. הם דיברו כללית.

דרורית שטינמץ:

כללית יש כ-3,500 משתתפים.

היו"ר משה גפני:


היו.

דרורית שטינמץ:

עדיין. מה שגדל, אנחנו מגדילים את הסגמנטים האחרים. אנחנו לא הקטנו אותם. משתתף מסע, אם הוא עונה לקריטריון, הוא מקבל מלגה. יכול להיות שחלקם מקבלים פחות כי לגבי צפון אמריקה יש נוסחה מורכבת.

היו"ר משה גפני:


מה שאמרה חברת הכנסת קירשנבאום, אני מודע לזה. 

דרורית שטינמץ:
שוב, אני אשמח לשמוע פרטים אבל אני לא יודעת על כך. כאמור, אני אבדוק. יכול להיות שמשהו מפריע להם. המלגות הן דיפרנציאליות והן לפי מדינת המוצא, לפי כוח קנייה וכולי. אלה שבאים מארצות הברית מקבלים הרבה פחות ובצדק. אגב, צריך לדעת למשל שמברית המועצות מקבלים.

היו"ר משה גפני:


הם דיברו גם על ברית המועצות. הם אמרו שהם תנועה. בסדר. את לא יודעת לענות באופן מדויק ואת אומרת מה שהיה.


לגבי הנושא של שילוב נשים.  אין לכם עדיין תשובה.

דרורית שטינמץ:

יש תשובה. מדובר בתוכנית לבנות או לנשים מצטיינות מבתי ספר בהשכלה על מנת לבצע הכוונה מלאה להשכלה גבוהה.

היו"ר משה גפני:


מה זה מיעוטים? מה פירוש המילה?

דרורית שטינמץ:

כל המגזרים שהם לא יהודים. בדואים, דרוזים, צ'רקסים. ממש כל מגוון האוכלוסיות  שהן לא יהודיות.

היו"ר משה גפני:


אני יכול להיות רגוע. הדרוזים אותם אני מייצג, מסודרים.

דרורית שטינמץ:

כן. 

היו"ר משה גפני:


אין אפליה לרעה והמיעוטים בפנים.

דרורית שטינמץ:

המיעוטים בפנים. הדרוזים בתוך המיעוטים.

היו"ר משה גפני:


הבנתי. יפה. משרד ראש הממשלה דואג למיעוטים וזה מאז ומקדם וגם אומרים שצריך לשלב את המיעוטים בעבודה ולשלב נשים מהמיעוטים בעבודה. אני עובד מול משרד האוצר כבר שנתיים לשלב עוד מיעוטים וגם שנשים יצאו לעבודה ואני מחכה לתשובה. זה לא קשור לזה.  שנתיים אני מנהל אתם משא ומתן על נשים.

ציון פיניאן:

יש מיעוטים ויש מיעוטים.

היו"ר משה גפני:


נכון. יש מיעוטים ויש מיעוטים, אבל טוב שאני בדרוזים כי אז אני לא מקופח.


סעיף 5. 

אורי גבע:

סעיף 5 בא להגדיל את תקציב נציבות שירות המדינה בסך של כ-4.5 מיליון שקלים לשלושה נושאים עיקריים כאשר הראשון הוא הגדלת תקציב המחשוב. עושים שדרוג לתשתיות המחשוב בנציבות. החלק השני שמחולק למעשה לשני חלקים – מיליון ו-400 אלף שקלים נועדו לתוכנית מוסדית למנהלים בכירים בשירות המדינה לתואר שני במדיניות ציבורית. זה נעשה באוניברסיטה העברית. זאת תוכנית של הנציבות להכשרת מנהלים. התוכנית השנייה היא למעשה שיתוף פעולה עם הג'וינט לתוכניות הדרכה לסגל הבכיר בשירות המדינה. אלה תוכניות חוץ-אקדמאיות שהמדינה משתתפת ב-75 אחוזים מהעלות והג'וינט משתתף ב-25 אחוזים מהעלות.

היו"ר משה גפני:


מה זה קשור לסעיפים הקודמים? אם אני למשל רוצה להצביע בעד שילוב המיעוטים ועל זה אני רוצה להצביע נגד, איך אני עושה את זה? אני רואה שמשרד ראש הממשלה באמת דואג למיעוטים ורוצה לשלב אותם בעבודה, הנה, מביאים כסף, 4.5 מיליון שקלים לשילוב המיעוטים.

פניה קירשנבאום:
אני רוצה עוד 4.5 מיליון שקלים לשילוב נשים.

היו"ר משה גפני:


זה הכול נשים. אלה נשים.

פניה קירשנבאום:
סליחה, הייתי בחוץ ולא שמעתי.

היו"ר משה גפני:


מזכ"ל תנועת עזרא נמצא על הקו והוא אומר שבשנה הבאה הוציאו אותם. 

דרורית שטינמץ:

תאמר לו שאני אחזור למשרד ואני אבדוק.

היו"ר משה גפני:


בסדר. עוד יצעקו עלי שאני פתאום דואג לתנועת עזרא, אבל אני איש ממלכתי.

פניה קירשנבאום:

לי מותר.

היו"ר משה גפני:


לך מותר וגם לי מותר, במיוחד שאני דואג למיעוטים, לדרוזים, לנשים דרוזיות שישולבו בעבודה.

פניה קירשנבאום:
אלה רק נשים דרוזיות?

דרורית שטינמץ:

לא. 

היו"ר משה גפני:


אלה נשים מכל המיעוטים. נשים ערביות, מוסלמיות, דרוזיות, צ'רקסיות.

פניה קירשנבאום:

ומה עם היהודיות? אני דיברתי על נשים יהודיות. רוצים להוציא אותנו לפנסיה.

היו"ר משה גפני:


אני אמרתי שאני מנהל כבר שנתיים משא ומתן עם אגף התקציבים על שילוב נשים, שגם הן מיעוטים. משרד ראש הממשלה דואג לשלב מיעוטים. למה סעיף 5 קשור לסעיפים האחרים?

אורי גבע:
הוא לא קשור אליהם מבחינת משרד ראש הממשלה. הכול נמצא בסעיף 04.

היו"ר משה גפני:


אני רוצה להצביע בעד המיעוטים כי כל הנשים במיעוטים משולבות אבל אני לא רוצה להצביע על זה. איך אני עושה את זה?

אורי גבע:

זה בלתי אפשרי להפריד.

היו"ר משה גפני:


אתם תחליטו עבורי ועל הכול אני צריך להצביע אן-בלוק? אני לא במשא ומתן אתכם. אני נותן דוגמה. אני מאוד בעד שילוב נשים מהמיעוטים בעבודה. אני גם עובד על זה הרבה זמן והנה יש תשובה. הדרוזים משולבים ואני רגוע. 

אורי גבע:

למעשה אין דרך להצביע בנפרד.

פניה קירשנבאום:

אפשר להפריד את הסעיפים.

היו"ר משה גפני:


אי אפשר להצביע על סעיף-סעיף. תצטרכו להפריד אותם. 

דרורית שטינמץ:

להבא.

היו"ר משה גפני:


לא. מה זה להבא? 

פניה קירשנבאום:

נצביע אם זה להבא או לא.

היו"ר משה גפני:


מה זה סעיף 6?

אורי גבע:

סעיף 6 נועד בעצם לעשות התאמה בתקציב של הלשכה המרכזית לסטטיסטיקה. יש סקר חדש שהלשכה מוציאה בתקופה האחרונה שנקרא סקר ארוך טווח והוא סקר ייחודי שבעצם עוקב אחרי סט מסוים של משפחות במשק שלאורך תקופה של עשר שנים כדי ליצור נתונים רציפים. אושר תקציב רב שנתי לטובת הסקר אבל בגלל עיכובים מסוימים בשנת תקציב הנוכחית הוחלט להסיט חלק מהמשאבים לשנים הבאות ולשמור כמובן על מסגרת התקציב שנועדה לסקר. זה בעצם מה שאנחנו עושים, אנחנו מפחיתים מתקציב הלשכה המרכזית לסטטיסטיקה כסף שיוחזר לה בשנה הבאה בהתאם למתווה.

היו"ר משה גפני:


מה זה השינויים הפנימיים בתקציב משרד ראש הממשלה

דרורית שטינמץ:
דיברנו על זה קודם.

אורי גבע:

אלה שינויים טכניים לחלוטין. אני אתן לך דוגמה אחת.

היו"ר משה גפני:


אתם מורידים מיליון שקלים מהמועצות הדתיות.

אורי גבע:

זה החלק של המשרד לשירותי דת בהחלטת הממשלה בנושא מורשת.

היו"ר משה גפני:


למה זה לא מופיע בפנייה שלכם?

אורי גבע:

זה מופיע בסעיף 1.

היו"ר משה גפני:


לא, בסעיף 1 מופיע מיליון שקלים שראיתי שזה מהמשרד לביטחון פנים. אם זה כך, זה לא מיליון אחד אלא זה יותר ממיליון.

אורי גבע:

לא, אני אעשה סדר.

פניה קירשנבאום:
אלה חמישה מיליון שקלים לשלוש שנים.

היו"ר משה גפני:


לא. רגע. בסעיף 2 יש תגבור תקציב משרד ראש הממשלה בסך של מיליון שקלים חוץ מה-85 מיליון. הבנתי. בסדר.


אני מבקש לדעת כמה דברים. קודם כל, לגבי הפרויקט הזה של זכות מלידה. אני מבקש לדעת האם באמת מה שהעלתה חברת הכנסת פניה קירשנבאום זה נכון. אני ביררתי את זה.

דרורית שטינמץ:
אנחנו נבדוק את זה.

פניה קירשנבאום:

אלה כל הפרויקטים האלה. הכול ביחד.

היו"ר משה גפני:


חברת הכנסת פניה קירשנבאום שאלה. דרך אגב גם היא שייכת למיעוטים. החלק הזה של כל המערכת הזאת שהיא מערכת מאוד חשובה, אנחנו מאוד תומכים בה. גם תגלית, גם מסע וכל העידוד הזה של צעירים מכל העולם שיבואו לכאן ויישארו בנושא היהודי והקשר לארץ ישראל. זה ברור לגמרי. השאלה אם אין בעניין הזה מה שהעלתה חברת הכנסת קירשנבאום, וגם אני שומע שהתקבלו איזה שהן החלטות לגבי שנה הבאה וגם לגבי השנה. אני אומר לך שאני לא מכיר ולא יודע.

דרורית שטינמץ:

ראשית, זה לא תגלית ובכל מקרה מדברים על משהו אחר. לגבי מסע אני לא יודעת שום דבר כזה. 

היו"ר משה גפני:


אני מבקש לקבל נתונים לגבי המערכות האלה – תגלית, מסע וכל מה שנלווה לעניין. אנחנו צריכים לאשר כאן העברות תקציביות. אני מבקש, אם אפשר, לקבל את הרשימה של תשתית המורשת הלאומית היכן זה עומד לקרות, זאת אומרת, איפה מגבירים את זה. אני רוצה לדעת לגבי שילוב נשים מאוכלוסיית המיעוטים איך זה הולך להתבצע ואם אפשר להגדיר במדויק למי הכוונה באוכלוסיית המיעוטים כדי שנדע בדיוק. אם אפשר, לפרט לי בכתב כדי שאני אדע.

דרורית שטינמץ:
בסדר גמור.

היו"ר משה גפני:


זה בשביל ההרצאות שלי. הרבה פעמים אני מרצה לגבי עידוד נשים לצאת לעבודה ואני אוכל להתגאות במה שהממשלה, שאני חלק ממנה, עושה. מה היא אומרת ומה היא עושה. שתמיד נראה שזה תואם, מה שהיא אומרת, מה שהיא מחליטה ומה שהיא עושה. אתה מכיר את החלטת הממשלה מספר 2000?

אורי גבע:

לא.

היו"ר משה גפני:


תבדקו את ההחלטה הזאת ונראה האם מה שאתם עושים עכשיו תואם את החלטת הממשלה.

אני מבקש להפריד את הסעיפים. נכון?

פניה קירשנבאום:

אני מסכימה לגמרי. אם היה משהו, הייתי אומרת.

היו"ר משה גפני:


אנחנו עוברים להעברות השוטפות.

פניות מספר 109, 107, 106, 289, 110 –
רועי קונפינו:

מטרת הפנייה להעביר סכום של כ-620 מיליון שקלים לתקציב הביטחון.

היו"ר משה גפני:


אני דחיתי את זה מהישיבה הקודמת. ביקשתי לא להיכנס לפירוט אבל שיגידו לי על מה מדובר. דיבר אתי מנכ"ל משרד הביטחון, דיבר אתי כמה פעמים, ודיבר אתי גם החשב של משרד הביטחון. מדובר על תשלום לספקים, דברים חיוניים למערכת הביטחון שהפירוט שלהם יהיה בוועדה המשותפת. אני ממליץ לאשר את הפנייה הזאת.

ניר ממן:

אני מסכים לכל מילה. כפי שראש אגף תקציבים הסביר לך בעל פה, מדובר במימוש תוכנית עבודה שוטפת של משרד הביטחון לשנת 2011, תשלום לספקים, תעשיות גדולות והקיום השוטף, הובלות, רכש מזון וכדומה. מימוש תוכנית העבודה כפי שאושרה והוצגה של שנת 2011 של מערכת הביטחון.

היו"ר משה גפני:


תודה. אני מודה לך. אנחנו מצביעים.

ה צ ב ע ה

פניות מספר 109, 107, 106, 289, 110 – אושרו

ציון פיניאן:

רביזיה בשמי ובשם אלקין.

היו"ר משה גפני:


הפניות אושרו. חבר הכנסת ציון פיניאן וחבר הכנסת זאב אלקין מגישים רביזיה. ניר, אתה לא מעורב במערכת הפוליטית אלא אתה ממשרד הביטחון, אבל תדע שחבר הכנסת ציון פיניאן הוא רכז הקואליציה בוועדת הכספים וחבר הכנסת אלקין הוא יושב ראש הקואליציה ויושב ראש סיעת הליכוד. הם ביקשו רביזיה. אני מבקש אם אפשר בהקדם, להסיר את הרביזיה כדי שהכסף הזה יוכל לעבור. תודה רבה.

פנייה מספר 234 –
דודו שטיינמץ:

מדובר בהחלטת ממשלה לתקצוב תוכנית החומש לעידוד תעסוקת עולי אתיופיה. זה חלקו של המשרד.

היו"ר משה גפני:


זה לא קשור למיעוטים במשרד ראש הממשלה. אלה עולי אתיופיה.

דודו שטיינמץ:

בהתאם להחלטת הממשלה.

היו"ר משה גפני:


עוד הפעם בהתאם להחלטת הממשלה. בהתאם להחלטת הממשלה מספר 2000.

דודו שטיינמץ:

כאן מדובר על חלקו של האוצר.

היו"ר משה גפני:


אני בעד עולי אתיופיה אבל אני גם בעד משרד התעשייה.


ציון, להצביע?

ציון פיניאן:

תצביעו. אנחנו נגיש רביזיה.

היו"ר משה גפני:


אנחנו מצביעים.

ה צ ב ע ה

פנייה מספר 234 – אושרה

ציון פיניאן:

רביזיה של פיניאן ואלקין.

היו"ר משה גפני:


הפנייה אושרה. יש רביזיה של חבר הכנסת פיניאן וחבר הכנסת אלקין. 

היו"ר משה גפני:

פניות מספר 258 עד 260 – משרד הבינוי והשיכון

ישראל אקוע:

ישראל אקוע, מנהל אגף משאבי אנוש וממונה על התקציב עד שיימצא לי מחליף. הפנייה הזאת כוללת שני דברים: 15 מיליון מתוקף ההסכם בין שני המשרדים, אוצר ושיכון, להשלים את החוסר בתקציב הרגיל ומיליון וחצי, החלטה בין שני המשרדים – נגב וגליל ומשרד הבינוי והשיכון – לפעולות חינוכיות. 

פניה קירשנבאום:

אתם לוקחים ממשרד הנגב והגליל?

ישראל אקוע:

כן. מיליון וחצי עד 2013, המשרד שם את הסכום הזה.

היו"ר משה גפני:


יש ארבע פניות של משרד השיכון. על הפנייה הזאת המנכ"ל דיבר אתי?

ישראל אקוע:

אני לא יודע.

פניה קירשנבאום:

יש לי שאלה. הם נותנים מיליון וחצי למשרד השיכון לגבי תוכניות חינוכיות?

ישראל אקוע:
אנחנו שמים מיליון וחצי והם שמים מיליון וחצי כל שנה עד 2013.

פניה קירשנבאום:

לתוכניות חינוכיות?

ישראל אקוע:

לתוכניות חינוכיות.

פניה קירשנבאום:
איזה פעולות חינוכיות עושה משרד השיכון?

ישראל אקוע:

שיקום שכונות חברתי.

פניה קירשנבאום:

הבנתי. בסדר.

היו"ר משה גפני:


אנחנו מצביעים.

ה צ ב ע ה

פניות מספר 258 עד 260 – אושרו פה אחד

פנייה מספר 266 –
דודו שטיינמץ:

מדובר כאן בשינויים פנימיים בתקציב משרד התעשייה, המסחר והתעסוקה לרבות תקצוב של 6.8 מיליון שקלים לפעולות האגף לתעסוקת הורים יחידים ולתקצוב 3 מיליון שקלים לפעילות הקרן למקצועות שוחקים.

היו"ר משה גפני:


אני רואה שאתם מורידים מיליון וחצי שקלים מפיקוח על חוקי העבודה.

דודו שטיינמץ:

לא מורידים. אם תשים לב, הכנסנו לאמרכלות. מדובר כאן באלמנט של הרכבים של הפיקוח על העבודה.

היו"ר משה גפני:


לא, אני לא רואה. תסביר לי.

דודו שטיינמץ:

פיקוח על העבודה, יש לו סעיף תפעול שבו נמצא גם נושא אחזקת הרכבים של המפקחים. אחזקת הרכבים של  המפקחים עושה אצלנו באמרכלות המשרד. יש כאן העברה טכנית מהסעיף שלהם לסעיף האמרכלות שעוסקת באחזקת רכבים של כל המשרד.

היו"ר משה גפני:


לא ירדו הרכבים של המפקחים?

דודו שטיינמץ:

לא, לא ירדו.

היו"ר משה גפני:


בחודשי הקיץ צריך לפקח על עבודת נוער.

דודו שטיינמץ:

אצלנו באמרכלות מטפלים בזה.

היו"ר משה גפני:


מה היה עד היום?

דודו שטיינמץ:

זה דבר טכני כל שנה.

היו"ר משה גפני:


אני מפקח שעובד מטעם משרד התעשייה ועכשיו, בחודשי הקיץ, צריך ללכת ולבדוק במסעדות את חוק הנוער. יש לי רכב. אני ממשיך לנסוע אתו?

דודו שטיינמץ:

ממשיך לנסוע.

היו"ר משה גפני:


מי מתקצב אותו?

דודו שטיינמץ:

התקצוב הוא מהסעיף של הפיקוח על העבודה, אבל מי שעושה בפועל את כל הנושא של אחזקת רכבים ממשלתיים, זה אצלנו באמרכלות.

היו"ר משה גפני:


למה עשיתם את זה? למה עד היום זה היה בפיקוח על היתרי עבודה?

דודו שטיינמץ:

זה פשוט מאוד טכני.

היו"ר משה גפנני:

למה עד היום זה היה בסעיף הזה?

דודו שטיינמץ:

כי מלכתחילה האוצר לא רצה להעביר את בסיס התקציב מהסעיף שלהם לסעיף הזה. הוא רצה להראות את כל התפעול של היחידה לאכיפת חוקי עבודה, אבל זה דבר טכני. 

היו"ר משה גפני:


טכני, אמרת כבר שש פעמים. אני שואל אותך שאלה. למה הרכב לא היה באמרכלות מלכתחילה?

דודו שטיינמץ:

לפי דעתי  מלכתחילה באגף התקציבים לא עשו את זה.

היו"ר משה גפני:


מישהו באגף התקציבים יודע להסביר? זה נראה מאוד משונה. אם הרכבים צריכים להיות באמרכלות, למה הם היו בפיקוח ואכיפה בשוק העבודה? למה הם בסעיף הזה? מי הכניס את זה לשם? אני רוצה לדעת למה הסעיף הזה לא היה במקום.

אודי רמר:

אני לא מכיר את הסעיף הספציפי הזה אבל יש סעיפים שהתקצוב של רכיבי השכר והתפעול הוא לפי היחידות השונות. לא תמיד זה תחת אמרכלות של הסעיף הכללי אלא לפי היחידות.

היו"ר משה גפני:


אז תשאירו את זה ביחידה.

אודי רמר:

אני פחות מכיר את הנושא.

היו"ר משה גפני:


אני רוצה הסבר לזה. אני לא אוהב את המשחקים האלה של אגף התקציבים מול המשרדים. תגידו למה לכתחילה בתקציב המדינה היה בסעיף הזה ולמה אתם עכשיו מעבירים את זה לסעיף אחר. זה משא ומתן עם שר התעשייה? אם מנכ"ל התעשייה?  תגידו.

דרורית שטינמץ:
התקציב בסעיף הייעודי מאפשר להראות באמת את העלויות הכוללות של היחידה.

היו"ר משה גפני:


אפשר להוציא חוברת מידע של משרד התעשייה אבל לא לשחק עם ועדת הכספים. איפה צריך להיות הסעיף הזה? אם את רוצה להראות מה הסעיף הכולל של הפיקוח על חוקי העבודה, תוציאי חוברת מידע או משרד התעשייה יוציא חוברת מידע והוא יגיד שהסעיף התקציבי הזה הוא כך וכך. אומר שטיינמץ שאני סומך עליו, אל תגיד לי עוד הפעם את המילה טכנית כי היא לא רלוונטית לענייננו.

דודו שטיינמץ:

אני עובד עם שני רפרנטים. משרד התעשייה עובד מול אגף התקציבים.

היו"ר משה גפני:


איזה רפרנט עובד אתכם על סולם השקילות? זה אחד מהשניים האלו או שיש עוד רפרנט?

דודו שטיינמץ:
שלושה רפרנטים.

היו"ר משה גפני:


אחד מכניס את זה לפיקוח על חוקי העבודה ואחד לאמרכלות?

דודו שטיינמץ:

כן. אני אסביר לך.

היו"ר משה גפני:


אני מבקש שיעשו סדר באגף התקציבים. אני מזמן רוצה שיהיה שם סדר.

דודו שטיינמץ:

כל נושא התפעול של המשרד עובר דרך רפרנט התמ"ס. יש תמ"ס ויש תעסוקה. משרד התמ"ת מורכב מתמ"ס ותעסוקה. 

היו"ר משה גפני:


הוא מורכב מתעשייה, מסחר ותעסוקה.

דודו שטיינמץ:

כל הנושא של התפעול של המשרד עובר דרך התמ"ס. הסעיף של אכיפת חוקי עבודה הוא דרך תעסוקה. כדי להעביר מתעסוקה לתמ"ס באלמנט הזה, העברתי כספים מתחום תעסוקה לתחום התמ"ס באלמנט של תחום התמ"ס שעוסק בזה תחום התעסוקה.

היו"ר משה גפני:


הבנתי. עכשיו אני שואל אותך שאלה. בתקציב שאנחנו אישרנו היה סעיף תקציבי של הפיקוח על היתרי עבודה שזה שייך לתעסוקה. היה תקציב של התמ"ס ושם היה סעיף תקציבי של האמרכלות. למה את המיליון וחצי האלה, כשהביאו לכאן את התקציב לאישור למה שמו אותם בתמ"ס ולא בתעסוקה?

דודו שטיינמץ:

לכתחילה בבסיס התקציב זה היה אמור להיות בסעיף הזה אבל זה לא נעשה.

היו"ר משה גפני:


למה המיליון וחצי האלה?

דודו שטיינמץ:

מיליון וחצי, זה בדיוק שווי אחזקות הרכב וכל הרכבים, תפעול הרכבים שהיו שם. 

היו"ר משה גפני:


הבנתי. המשרד שלכם הוא מצוין, הוא משהו לא רגיל, אגף התקציבים באמת מכבד אתכם מאוד ואנחנו רואים זאת דרך כל מיני דברים. מישהו באגף התקציבים יכול להסביר לי למה כשהביאו לכאן את תקציב המדינה לא שמו את זה בסעיף הרלוונטי? מישהו יכול להסביר לי? 

אודי רמר:

הרפרנט לא נמצא כאן.

היו"ר משה גפני:


בסדר. שיבוא ויסביר.

אודי רמר:
הוא יבוא בישיבה הבאה.

היו"ר משה גפני:

פניות מספר 268 ו-269 –
אנסטסיה סורוקינה:

הפנייה נועדה לבצע תגבור תקציב פיקוד העורף בסך של מיליון ו-248 אלף שקלים לשם תגבור תוכנית מקלוט ומיגון. בנוסף ביצוע שינויים פנימיים בגין השתתפות משרד החינוך בתקציב של פיקוד העורף עבור ביצוע פרויקטים בפיקוד העורף בתחום החינוך.

היו"ר משה גפני:


אנחנו מצביעים.

ה צ ב ע ה

פניות מספר 268 ו-269 – אושרו פה אחד

ציון פיניאן:

רביזיה.

היו"ר משה גפני:


רביזיה? זה פיקוד העורף.

ציון פיניאן:

בסדר. אין רביזיה.

היו"ר משה גפני:


לפי התקנון הייתה צריכה להיות רביזיה, אבל מנענו את זה.

ציון פיניאן:

בזכות היושב ראש. הוא שכנע אותי.

היו"ר משה גפני:

פניות מספר 275 ו-276 –
דרורית שטינמץ:

תוכנית בין משרדים לטיפול בסחר בנשים ובזנות. זאת תוכנית שמנוהלת על ידי הרשות למעמד האישה במשרד ראש הממשלה. במסגרת הזאת ובפנייה התקציבית הזאת – אחריה תהיה עוד אחת – אנחנו מעבירים תקציב בסך של 2.718 מיליון שקלים.

היו"ר משה גפני:


זאת תוכנית מאוד רצינית. אנחנו מצביעים.

ה צ ב ע ה

פניות מספר 275 ו-276 – אושרו פה אחד

פניות מספר 278 ו-279 – פינוי מוקשים

רועי קונפינו:

הפנייה נועדה להעביר תקציב של 27 מיליון שקלים למשרד הביטחון.

היו"ר משה גפני:


את זה אמרתם בשבוע שעבר. הסבירו לי ודיברו אתי בטלפון, אבל מה החלק שהולך לשכר?

רועי קונפינו:

כשני מיליון שקלים הולכים לשכר.

היו"ר משה גפני:


והשאר?

רועי קונפינו:

לתפעול של הרשות.

היו"ר משה גפני:


לי הסבירו שעל פי החוק שהעביר שר האוצר לשעבר חבר הכנסת רוני בר-און, מקימים רשות והרשות תעלה שבעה מיליון שקלים.

רועי קונפינו:

לא, לפי החוק הרשות תעלה 27 מיליון שקלים.

היו"ר משה גפני:


לא, הרשות היא המעטה הכולל של החוק עליו מדובר, שזאת ההעברה. אנחנו ביקשנו פירוט. נאמר לי שמה שילך למטרות שכר, מה ששטיינמץ קורא לו אמרכלות, יהיה בערך שבעה מיליון שקלים. אתה יודע את זה? אני חושב שיש כאן חלקים אפורים לגבי מה זה שכר ומהי פעילות.

רועי קונפינו:

מה שמתוקצב כרגע, אלה שני מיליון שקלים לשכר ויתר הכסף לפעילות של הרשות. הרשות עוד לא העבירה תוכנית עבודה מסודרת ולכן אני לא יודע לומר לך כמה יעלה בדיוק התפעול שלה וכמה יעלו הפעולות האחרות שלה, פינוי מוקשים וכולי. הסכום של ה-27 מיליון שקלים נדרש מכיוון שלפי החוק צריך להקים את הרשות תוך זמן מוגבל שלדעתי הוא שישים ימים מרגע קבלת החוק וצריך להתחיל לאייש את התקנים.

היו"ר משה גפני:


המטרה ראויה. אני מבקש אם תוכלו לדווח לוועדה על התקדמות העניין הזה כי אנחנו רוצים לעקוב אחרי ביצוע החוק הזה ולראות לאן בדיוק עוברים הכספים, גם מבחינת החלקים היחסיים, גם של פינוי המוקשים, גם של העבודה עצמה, גם של הקמת הרשות. אני מבקש דיווח לוועדה, אם אפשר, ברגע שמתקבלת החלטה ולכל המאוחר בתוך חודש ימים כדי שנדע איפה אנחנו עומדים עם העניין הזה. בסדר?

רועי קונפינו:

אין בעיה.

היו"ר משה גפני:


אנחנו מצביעים.

ה צ ב ע ה

פניות מספר 278 ו-279 – אושרה פה אחד

פניות מספר 286 ו-287 –
דודו שטיינמץ:

מדובר כאן בהעברה של כ-2.8 מיליון שקלים מתקציב המשרד למשרד החינוך שעושה תוכניות להשלמת השכלה, הן לדורשי עבודה והן להורים יחידים.

היו"ר משה גפני:


אנחנו מצביעים.

ה צ ב ע ה

פניות מספר 286 ו-287 – אושרו פה אחד

ציון פיניאן:

רביזיה של פיניאן ואלקין.

היו"ר משה גפני:

פנייה מספר 288 – משרד התיירות

אשר ונונו:

אני מבקשים להעביר 300 אלף שקלים לטובת הקמת משטרת התיירות באילת.


היו"ר משה גפני:


ציון, בסדר?

ציון פיניאן:

המשטרה תמיד בסדר.

היו"ר משה גפני:


כן, היום זה יום המשטרה.

אנחנו מצביעים.

ה צ ב ע ה

פנייה מספר 288 – אושרה פה אחד

פניות מספר 295 עד 298 -

דודו שטיינמץ:

מדובר כאן בהעברות של תקנים של עובדים ממשרדים שונים למשרד התעשייה בהתאם למדיניות של הנציבות שאם יש עובדים שלא מסתדרים במשרדים שלהם, מעבירים אותם ממשרד למשרד. יש לנו כאן העברה של שלוש משרות -  משרה אחת ממשרד השיכון, משרה אחת משע"מ ועוד משרה. זה ניוד שלושה עובדים בין המשרדים, הם עוברים ממשרדים אחרים למשרד שלנו.

היו"ר משה גפני:


למה?

דודו שטיינמץ:

אלה בקשות הנציבות.

היו"ר משה גפני:


אנחנו מצביעים.

ה צ ב ע ה

פניות מספר 295 עד 298 – אושרו פה אחד

ציון פיניאן:

רביזיה של אלקין ופיניאן.

היו"ר משה גפני:


יש רביזיה.

פניות מספר 299 ו-300 –
ישראל אקוע:

העברה של 4.1 מיליון מהרזרבה של המשרד לתקציב הרגיל לצורך ביצוע קמפיין הסברה בנושא סבסוד המשכנתאות בפריפריה.

ציון פיניאן:

זה טוב.

היו"ר משה גפני:


אנחנו מצביעים.

ה צ ב ע ה

פניות מספר 299 ו-300 – אושרו פה אחד

פניות מספר 301, 302 ו-313 -

רבקה לויפר:

זה נועד להעביר תשעה תקנים מבתי הדין הרבניים למשרד הרווחה לצורך הקמת יחידות הסיוע. זה נועד להעביר כמעט שישה מיליון שקלים לפרויקט לטיפול בזנות ו-150 אלף שקלים  ממשרד ראש הממשלה למשרד הרווחה.


היו"ר משה גפני:


זה בהסכמה עם בתי הדין הרבניים?

רבקה לויפר:

כן. זה מהלך שבתי הדין הובילו אותו.

היו"ר משה גפני:


אנחנו מצביעים.

ה צ ב ע ה

פניות מספר 301, 302 ו-313 – אושרו פה אחד

פנייה מספר 330 –
רבקה לויפר:

העברה של תקציב לפעולות לשיקום אסירים במשרד הרווחה. שני מיליון השקלים האלה מיועדים לרשות לשיקום האסיר.

היו"ר משה גפני:


אנחנו מצביעים.

ה צ ב ע ה

פנייה מספר 330 – אושרה פה אחד

פניות מספר 303 עד 307 -

דרורית שטינמץ:

זה התוכנית לחיזוק הצפון. 9.5 מיליון שקלים.

אשר ונונו:

מדובר על ארבעה פרויקטים מרכזיים. האחד, שבילי אופניים בישראל. מדברים על העברה של 31 מיליון שקלים בתקציבי הרשאה. 8 מיליון שקלים לשבילי אופניים בישראל. 9.5 מיליון שקלים לפיתוח בעיר חיפה, בעיקר המושבה הגרמנית, ו-12.8 מיליון שקלים, סיוע לקיבוץ עין גדי בהתאם לסיכום של האוצר עם הקיבוץ בעקבות הפגיעה כתוצאה מהבולענים. מדברים על תוספת של 24 חדרי הארחה ושיפוץ של בית ההארחה.

היו"ר משה גפני:


מה זה עבור פרויקט שבילי אופניים בהתאם להחלטת הממשלה?

אשר ונונו:

שמונה מיליון שקלים.

היו"ר משה גפני:


איפה שבילי האופניים?

אשר ונונו:

בישראל. זאת תוכנית רב שנתית.

היו"ר משה גפני:


מה זה שייך למשרד התיירות?

ציון פיניאן:
הם משתתפים בזה.

היו"ר משה גפני:


אתם משתתפים גם בשבילי אופניים במרכזי הערים?

אשר ונונו:

באופן כללי, כל תוכנית שבילי האופניים.

ציון פיניאן:

בסובב כינרת הם משתתפים.

היו"ר משה גפני:


לא סובב כינרת. אני מדבר על הערים.

אשר ונונו:
אנחנו מדברים על התוכנית. יש תוכנית כללית של שבילי אופניים בארץ שהמשרד אמון על הטיפול בה.

היו"ר משה גפני:


מה זה סיוע לעיר חיפה?

אשר ונונו:

מושבה גרמנית. הפרויקט של המושבה הגרמנית.

היו"ר משה גפני:


זה משרד התיירות. 9.5 מיליון. למה דווקא חיפה? אני בעד חיפה, אבל למה דווקא חיפה ולמה לא בטבריה?

אשר ונונו:

גם בטבריה סיימנו ועשינו שם די הרבה בפיתוח הטיילת וכדומה.

היו"ר משה גפני:


מה זה 12.785 מיליון תמיכה  בקיבוץ עין גדי?

אשר ונונו:

אמרתי. קיבוץ עין גדי נפגע קשות כתוצאה מהבולענים באזור ים המלח. יש הסדר של האוצר לסייע להם בפיתוח בית ההארחה שם. זה אומר הקמת 24 חדרי אירוח נוספים ושיפוץ המלון במטרה לסייע לקיבוץ. יש הסדר שבא לסייע להם כתוצאה מהפגיעה מהבולענים שהיא פגיעה קשה.

היו"ר משה גפני:


יש שם עוד מקומות שנפגעו כתוצאה מהבולענים ולא רק קיבוץ עין גדי.

אשר ונונו:

יש הסדר פרטני עם הקיבוץ.

היו"ר משה גפני:


אתה יכול להסביר לנו מהו ההסדר הפרטני?

אשר ונונו:

ציינתי קודם. מסייעים להם בהקמת חדרי אירוח.

היו"ר משה גפני:


למה דווקא קיבוץ עין גדי? אני בעד, אבל יש שם עוד מקומות שנפגעו.

אשר ונונו:

אני לא יודע אם התנהל משא ומתן עם גורמים אחרים במקום. זה יותר הסדר של האוצר. מאחר שהנושא הוא תיירותי ויש רצון לסייע להם בתחומי התיירות, אנחנו אמונים על התיירות. זה יותר הסדר של החשב הכללי ואגף התקציבים במשרד האוצר. כאן מדובר בפן התיירותי. יתכן שיש סיוע נוסף שניתן לגורמים אחרים במקום אבל זה לא בתחום עיסוקנו.

היו"ר משה גפני:


אנחנו מצביעים.

ה צ ב ע ה

פניות מספר 303 עד 307 – אושרו פה אחד

פניות מספר 308 עד 312 – ים המלח

אשר ונונו:

העברת 4.5 מיליון שקלים לקידום בחירתו של ים המלח כאחד משבעת פלאי עולם. אנחנו שוקדים על זה ורוצים שהוא יזכה. בסך הכול אני חושב שזה ייתן תנופה וקידום לים המלח.

היו"ר משה גפני:


אתם מורידים חצי מיליון שקלים ממשרד התעשייה.

אשר ונונו:

לא.

דרורית שטינמץ:

זאת השתתפות של כמה משרדים.

אשר ונונו:

השתתפות של כמה משרדים. 

היו"ר משה גפני:


משרד החוץ אתם מורידים מיליון שקלים.

אשר ונונו:

האיגום נעשה אצלנו. 

דרורית שטינמץ:

גם משרד ראש הממשלה תומך.

היו"ר משה גפני:


משרד ראש הממשלה תומך ביציאה לעבודה של נשים במיעוטים.

אשר ונונו:
זה איגום מכמה משרדים שנעשה אצלנו בתקווה שהפרויקט יצליח.

פניה קירשנבאום:
אנחנו דיברנו בחוק ההסדרים על נושא ההשכלה. אני לא יודעת מה המצב.

היו"ר משה גפני:


יש החלטת ממשלה. הכול בסדר.  יש החלטת ממשלה על זה ויש העברה תקציבית לזה. אלה שני דברים שונים. החלטת הממשלה היא כדי ללכת לעיתונות וההעברה היא כדי לבצע דברים. אפשר ללכת לעיתונות ולומר מה קורה. בסדר, יש שאלות נוספות לגבי העניין הזה? אין. 


אנחנו מצביעים.

ה צ ב ע ה

פניות מספר 308 עד 312 – אושרו פה אחד

פניות מספר 314 עד 316 –
אודי רמר:
הפנייה נועדה לתקצב 8 מיליון שקלים עבור תכנון מתקני גז טבעי ופיקוח על מערכת הולכת הגז. בנוסף, תקצוב 22 מיליון שקלים בהתאם להסכם מימון להקמת המקטע הצפוני של מערכת ההולכה.

היו"ר משה גפני:


לא הבאתי את זה לאישור בישיבה הקודמת בגלל הסיפור של הולכת הגז בדרום. אני רותח מזעם על משרד התשתיות. פשוט רותח מזעם ואני חושב שכך גם כל חברי הוועדה. לא יכול להיות המצב הזה. לא מקדמים את העניין, לא מקדמים כלום, אתמול אומרים לי שהעובדים עומדים לצאת להפגנה. אני לא יודע מה לעשות. אני פשוט חסר אונים.


בסדר. אנחנו מצביעים.

ה צ ב ע ה

פניות מספר 314 עד 316 – אושרו פה אחד

הפניות אושרו. אני מגיש רביזיה. ההתנהלות הזאת פשוט לא יכולה להיות.

פנייה מספר 317 –
דודו שטיינמץ:

מדובר בשינויים פנימיים בתוך המשרד. בין היתר אנחנו מתקצבים כ-4 מיליון שקלים הקצאה לעוברי הכשרה מקצועית לדורשי עבודה. מיליון שקלים ליחידת המיכון שעוסקת בחלק של ההכשרה. חלקו של המשרד בתוכנית לעידוד עולי אתיופיה, אלה ה-2.5 מיליון שקלים שהאוצר נתן כנגד 2.5 מיליון שקלים שהמשרד נותן.

היו"ר משה גפני:


היה קודם משהו לעולי אתיופיה.

דודו שטיינמץ:

נכון. זה חלקו של האוצר וכאן זה חלקו של המשרד. בהחלטת הממשלה נאמר חמישה מיליון, האוצר 2.5 מיליון ומשרד התעשייה 2.5 מיליון שקלים.

היו"ר משה גפני:


זאת אומרת, אתם מעודדים את תעסוקת עולי אתיופיה.

דודו שטיינמץ:

משתדלים.

היו"ר משה גפני:


יפה. אני בעד. אני תמיד בעד עידוד תעסוקה.

דודו שטיינמץ:

עוד 2.5 מיליון שקלים להשלמת השכלת יסוד למבוגרים.

היו"ר משה גפני:


ציון, מה לעשות?

ציון פיניאן:

רביזיה.

היו"ר משה גפני:


אנחנו מצביעים.

ה צ ב ע ה

פנייה מספר317 – אושרה פה אחד

ציון פיניאן:

רביזיה.

היו"ר משה גפני:


רביזיה של חבר הכנסת ציון פיניאן וחבר הכנסת זאב אלקין.


ציון, אני לא מצטרף לרביזיות אבל אם אתם מסירים אותן, תאמרו לי קודם.

ציון פיניאן:

ודאי.

היו"ר משה גפני:

פניות מספר 318 ו-319 –
מעין נשר:

הפנייה נועדה להעברת חמישה מיליון שקלים מתקציב משרד הפנים לתקציב החטיבה להתיישבות.

היו"ר משה גפני:


משרד החקלאות.

מעין נשר:

החטיבה להתיישבות עברה ממשרד החקלאות למשרד ראש הממשלה. כרגע טכנית התקציב נמצא עדיין במשרד החקלאות אבל הוא עובר. שלושה מיליון שקלים לכפר סטודנטים חדש שיוקם בלוד ועוד שני מיליון שקלים להרחבה של כפרי סטודנטים קיימים בנגב ובגליל.

היו"ר משה גפני:


אנחנו מצביעים.

ה צ ב ע ה

פניות מספר 318 ו-319 – אושרו פה אחד

פנייה מספר 323 –
אשרה רודב:


הפנייה נועדה להעברת 12 חודשי עבודה לרשות האכיפה והגבייה לצורך ביצוע פקודות מאסר וכן ביצוע שינויים פנימיים בתקציב משרד המשפטים.

היו"ר משה גפני:


כמה כסף?

אשרה רודב:


לצורך ביצוע פקודות מאסר? לביצוע פקודות מאסר אנחנו מביאים 12 עובדים ואנחנו גם עושים שם הסטה.

היו"ר משה גפני:


עובדים חדשים?

אשרה רודב:


12 חודשי עבודה. זה עובד אחד שהולך להתלוות למשטרה כאשר היא מבצעת פקודות מאסר. בנוסף, לצורך התפעול של כל הנושא הזה, גם הסטנו לטובת הנושא – אבל זה לא תגבור אלא הסטה – בערך 3.8 מיליון שקלים.

היו"ר משה גפני:


למה צריך את ההעברה הזאת? אין שם עובדים שיכולים לעשות את אותה עבודה?

אשרה רודב:

לא. צריך בן אדם שיתלווה במשך שעות רבות.

היו"ר משה גפני:


אז לוקחים עובד של שירות בתי הסוהר או מישהו אחר.

אשרה רודב:

לא. זה עובד של רשות האכיפה והגבייה. יש גם עובדים של המשטרה שיעשו את הפעולה הזאת. בנוסף הם ביקשו שיהיה עובד נוסף.

היו"ר משה גפני:


משלמים לו שכר נוסף?

אשרה רודב:

לא. זה עובד חדש שמעסיקים אותו.

היו"ר משה גפני:


מביאים עובד חדש.

אשרה רודב:

כן.

היו"ר משה גפני:


למה לא יכול להיות מישהו מבין עובדי המשרד או מבין עובדי האגף?

אשרה רודב:

למעשה זה מנטרל עובד כי עכשיו הוא צריך להתלוות למשטרה תוך כדי שהיא מבצעת את הפקודות האלה ואז הוא לא יכול לעשות את העבודה שלו במשרד.

היו"ר משה גפני:


זה משרד המשפטים?

אשרה רודב:

לא, זה ברשות האכיפה והגבייה. 

היו"ר משה גפני:


משונה. אני לא מצליח להבין את זה. למה אי אפשר לקחת עובד, לשלם לו שעות נוספות ושיעשה את העבודה הזאת? למה צריך להביא מישהו מבחוץ?

אשרה רודב:

שוב, הכול לבקשת המשרד.

היו"ר משה גפני:


בקשות המשרד לא רלוונטיות. את צריכה להסביר לנו כדי שנבין על מה מדובר.

אשרה רודב:

שוב, כאשר יוצאת המשטרה לבצע את פקודות המאסר ולאסור את אותם חייבים, הם ביקשו שיתלווה אליהם גם עובד רשות האכיפה והגבייה כדי שיסביר לחייב שעכשיו עומדים לאסור אותו ויציע לו לשלם את החוב עם מנגנוני תשלום וכולי. זה למעשה גורם לעובד להפסיק לעבוד בעבודה הרגילה שלו ועכשיו הוא צריך לצאת וכל היום להסתובב.

היו"ר משה גפני:


אין אנשים שיכולים לתרום לעניין הזה ולעשות את העבודה הזאת? אין מישהו כזה ברשות האכיפה?

אשרה רודב:

לטענתם אין, ואני מאמינה להם בהקשר הזה.

היו"ר משה גפני:


כמה כסף צריך לצורך זה?

אשרה רודב:

העובד עצמו, מדובר בכ-150 אלף שקלים אבל בנוסף לכל התפעול של כל הנושא במשטרה, סך הכסף הוא בערך 3.8 מיליון שקלים.

היו"ר משה גפני:


אנחנו מצביעים.

ה צ ב ע ה

פנייה מספר 323 – אושרה פה אחד

פניות מספר 324 עד 328 –
אשרה רודב:


הפנייה נועדה לתקצוב סך של 7,570 מיליון שקלים בהנהלת בתי המשפט ובתי הדין הרבניים שעיקרם כלהלן: 3,300 מיליון שקלים בהנהלת בתי המשפט בהתאם לסיכום עם ועד עובדי המינהל. 2.5 מיליון בבתי הדין הרבניים בהתאם לסיכום בין המשרדים בנושא מיכון בתי הדין. העברה של מיליון ו-650 אלף שקלים מהמשרד לביטחון פנים להנהלת בתי המשפט בהתאם לסיכום ביניהם בנושא שחרור עצירים בערובה ווידאו קונפרנס. העברת 170 אלפי שקלים ותקן ממשרד השיכון להנהלת בתי המשפט.

היו"ר משה גפני:


אנחנו מצביעים.

ה צ ב ע ה

פניות מספר 324 עד 328 – אושרו פה אחד

פנייה מספר 329 -

איתן גולדפלם:

המשרד לביטחון פנים. הפנייה נועדה לביצוע  שינויים פנימיים בתקציב המשרד לביטחון פנים וכמו כן להיערכות לאירועים הצפויים  בחודשים הקרובים.

היו"ר משה גפני:


ספטמבר.

איתן גולדפלם:
כן.

היו"ר משה גפני:

הציוד הוא חדש?

איתן גולדפלם:

הרכש הוא חדש.

היו"ר משה גפני:


הציוד הוא משהו שלא היה משהו.

איתן גולדפלם:

לא. הציוד עצמו הוא ציוד רגיל אלא שנערכים במלאים לתרחישים.

היו"ר משה גפני:


אנחנו מצביעים.

ה צ ב ע ה

פנייה מספר 329 – אושרה פה אחד

פניות מספר 342 עד 344 – פיקוד העורף

אנסטסיה סורוקינה:

הפנייה נועדה לבצע שינויים בתקציב של פיקוד העורף. תקציב חלק של משרד הביטחון עבור תגבור תקציב פיקוד העורף בסך של 102 מיליון שקלים. בהתאם להחלטת הממשלה מינואר שהנושא שלה הוא פיקוד העורף לשעת חירום.

היו"ר משה גפני:


מה עם כל מה שדיברנו עם השר מתן וילנאי, גם  סגן שר הבריאות  ואני,  לא רק לגבי בעלי זקנים אלא בכלל לגבי מסכות במדינת ישראל, להקדים את הייצור של המסכות מכיוון שלחלק גדול מאזרחי המדינה אין להם מסכות? מה עם המצב הזה?

אנסטסיה סורוקינה:

כאן יש הרשאה להתחייב ל-2012 לרכש מסכות.

היו"ר משה גפני:


אני לא מאשר את הפנייה. אני לא מביא אותה להצבעה. אני מבקש דיון, כמו שסיכמתי עם מתן וילנאי, עם השר מתן וילנאי ועם סגן שר הבריאות ליצמן. אנחנו קבענו שנשב על העניין. זאת ההזדמנות לשבת. זאת העברה שאני מוציא אותה מתוך כלל ההעברות. לא שאני מתנגד לה  אלא להפך, אני בעדה ואני רוצה לקדם את העניין, אבל ההעברה הזאת תהיה כאשר יתקיים הדיון עם השר מתן וילנאי ועם סגן השר ליצמן.

אנסטסיה סורוקינה:

יש כאן גם שינויים פנימיים של פיקוד העורף והכסף כבר תוקצב ב-2011 והם צריכים להעביר את זה.

היו"ר משה גפני:


אנחנו נקיים את הישיבה הזאת בהקדם. יש הרבה שינויים פנימיים שאני מבקש לעשות אבל אף אחד לא ממהר.


רבותיי, תודה רבה. הישיבה נעולה.

הישיבה ננעלה בשעה 13:50

